Техничка спецификација треба да обухвати следеће информације:

**1. Опис услуге**

Препорука је да се опис услуге ограничи на опис минималних стандарда за пружање услуге прописаних одредбама члана 70. Правилника, а уз навођење и потреба ЈЛС у погледу квалитета и начина пружања услуга (како је описано у тексту водича).

**2. Квалитативна и квантитативна информација о корисницима**

Квалитативна информација о корисницима услуге може се преузети из одредаба члана 68. Правилника.

Поред групе корисника услуге дневног боравка, наручилац треба да наведе и *квантитативне* податке о корисницима, а то су:

* максимални капацитет дневног боравка, који треба да буде у складу са бројем корисника којима је у конкретној ЈЛС услуга потребна;
* локација (насељена места или делови града, односно градске општине) у којима је пребивалиште корисника;
* број корисника према локацији– ова информација је неопходна у случају када наручилац од понуђача захтева и превоз корисника од адресе становања до објекта за дневни боравак, и у том случају потенцијални понуђач у цени понуде планира и организацију и трошкове превоза.

**3. Време пружања услуге**

Обавезни елементи техничке спецификације су временски период важења уговора, односно пружања услуге и подаци о радним данима и радном времену дневног боравка.

**4. Подаци о ангажованом особљу**

Наручилац у техничкој спецификацији треба да наведе бројност и структуру ангажованог особља, имајући у виду број корисника услуге и одредбе Правилника које се односе на услугу дневног боравка. Наручилац треба да води рачуна о томе да у техничкој спецификацији захтева бројност и структуру особља који се односе на минималне стандарде, како не би ограничио могућност свим пружаоцима услуге дневног боравка који испуњавају законом прописане услове да поднесу понуду.

**5. Правна регулатива**

У техничкој спецификацији је потребно навести да се пружалац услуге обавезује да услугу изврши квалитетно у складу са законским прописима предвиђеним за ову врсту услуге, односно у складу са Законом о социјалној заштити и Правилником о ближим условима и стандардима у пружању услуга социјалне заштите.

* Одредбама чл. 68–72. Правилника прописани су минимални стандарди за пружање услуге дневног боравка;
* Одредбама члана 68. став 1. тачка 1. Правилника прописано је ко спада у кориснике услуге дневног боравка за децу са инвалидитетом;
* Одредбама члана 69. Правилника прописана је сврха услуге дневног боравка;
* Одредбама члана 70. Правилника прописане су активности у оквиру услуге дневног боравка;
* Одредбама члана 76. Правилника прописани су услови који се односе на кадровски капацитет пружаоца услуге;
* Одредбама члана 77. Правилника прописани су услови који се односе на исхрану корисника у дневном боравку.