Техничка спецификација треба да обухвати следеће информације:

**1. Опис услуге**

Препорука је да се опис услуге ограничи на опис минималних стандарда за пружање услуге прописаних одредбама члана 75. Правилника, а уз навођење и потреба ЈЛС у погледу квалитета и начина пружања услуга (како је описано у тексту водича).

**2. Квалитативна и квантитативна информација о корисницима**

Квалитативна информација о корисницима услуге се може преузети из одредаба члана 73. Правилника.

Наручилац услуге се може определити само за једну групу корисника или за више група корисника.

Постоји неколико варијанти услуге помоћи у кући које се могу реализовати у ЈЛС:

* помоћ у кући за старија лица
* помоћ у кући за старије и особе са инвалидитетом
* помоћ у кући за децу са сметњама у развоју
* помоћ у кући за старије, особе са инвалидитетом и децу са сметњама у развоју.

С обзиром на то да решење о испуњавању услова за обављање услуге помоћи у кући, тзв. „лиценца”, важи за услугу помоћи у кући без обзира на групу корисника, могуће је да један пружалац који има лиценцу, уколико може својим организационим, техничким и кадровским капацитетима да одговори на захтев наручиоца, пружа ову услугу свим наведеним групама корисника.

Поред групе корисника услуге помоћи у кући, наручилац треба да наведе и *квантитативне* податке о корисницима, а то су:

* *Укупан и тачан број корисника*

Овде је неопходно навести не само укупан број корисника, већ и тачан број корисника.

Пракса је показала да неке ЈЛС у техничкој спецификацији наводе неодређен број корисника услуге „од \_ до\_”, што потенцијалног понуђача онемогућава да припреми реалну понуду и организује пружање услуге на адекватан начин.

* *Локација*

Потребно је да се наведу насељена места или делови града, односно градске општине у којима је пребивалиште корисника.

* *Број корисника према локацији*

Ова информација је неопходна да би потенцијални понуђач могао да планира организацију пружања услуге, ангажовање и распоред неговатељица/геронтодомаћица и потребан број сати непосредног рада са корисницима. С обзиром на природу услуге помоћи у кући и то да се она пружа на територији целе ЈЛС, односно да обухвата већи број насељених места у ЈЛС, и да су приликом пружања ове услуге трошкови превоза знатни, док „празан ход” неговатељица/геронтодомаћица (временски период који неговатељица/геронтодомаћица проведе у путу од једног до другог корисника) може да буде велики, наручилац има обавезу да потенцијалном понуђачу пружи што више информација потребних за припрему понуде.

**3. Време пружања услуге**

Обавезан елемент техничке спецификације јесу временски период важења уговора, односно пружања услуге, као и подаци о траженом ангажовању на дневном, недељном и месечном нивоу.

**4. Подаци о ангажованом особљу**

Наручилац у техничкој спецификацији треба да наведе бројност и структуру особља ангажованог од стране пружаоца услуга, имајући у виду број корисника услуге и одредбе Правилника које се односе на услугу помоћи у кући. Такође, треба да узме у обзир одредбе правилника ЈЛС о пружању услуге помоћи у кући којима је прописан максималан број корисника којима услугу пружа једна неговатељица/геронтодомаћица.

**5. Подаци о превозу ангажованог особља**

С обзиром на природу услуге помоћи у кући, пожељно је да наручилац пружи информацију о јавном линијском превозу на територији ЈЛС и обавести потенцијалног понуђача да ли су сва насељена места у којима корисници имају пребивалиште/боравиште покривена линијским јавним превозом, као и да дâ информацију о реду вожње. Наручилац има информације о редовима вожње јер је ЈЛС надлежна за обезбеђивање јавног градског и приградског саобраћаја, док је оверавање редова вожње у надлежности организационе јединице општинске/градске управе надлежне за саобраћај.

Понуђач ће сам донети одлуку да ли ће се за превоз ангажованог особља користити јавни превоз / путничка возила / бицикли / теренски аутомобили / моторне санке. Ту одлуку доноси након анализе локација, односно терена, броја корисника, што повлачи за собом и број ангажованих радника и одабир неговатељица/геронтодомаћица према месту становања (ради смањења трошкова превоза, доступности услуге и повећања броја сати непосредног рада са корисником).

Све ове компоненте, поред организације пружања услуге, утичу и на групе тро­шкова и укупне трошкове на месечном нивоу и на нивоу периода важења уговора.

**6. Правна регулатива**

У техничкој спецификацији је потребно навести да се пружалац услуге обавезује да услугу изврши квалитетно *у складу са законским прописима предвиђеним за ову врсту услуге*, односно у складу са Законом о социјалној заштити и Правилником о ближим условима и стандардима у пружању услуга социјалне заштите, што је потпуно исправно.

Такође, потребно је да пружалац услуге поштује одредбе локалних *одлука и других општих аката који се односе на услугу ПУК*. С друге стране, упознавање са локалним општим актима је неопходно понуђачу приликом израде програма пружања услуге и сачињавања понуде. Препорука је да наручилац наведе линк ка сајту на којем су објављена документа од значаја за пружање услуге и то: одлука о социјалној заштити ЈЛС, правилник о пружању услуге ПУК у конкретној ЈЛС, методологија за утврђивање цене услуге ПУК у конкретној ЈЛС.